У паняцця ёсць і іншыя значэнні, гл. Хмара.
**Сяргей Хмара**, сапр. **Сяргей Сіняк** (чэрвень 1905, Адэса — 5 верасня 1992, Канада) — дзеяч нацыянальна-вызваленчага руху ў Заходняй Беларусі і беларускай эміграцыі, журналіст, паэт
 і празаік
.

Біяграфія
---------

Працаваў настаўнікам у Заходняй Беларусі за польскім часам. У 1920-я гады член Таварыства беларускай школы ў Радашковічах і Вільні, удзельнік Беларускай сялянска-работніцкай грамады. Быў арыштаваны дэфензівай і зняволены (1927, 1939). У 1930 годзе сакратар Беларускага рабоча-сялянскага пасольскага клуба «Змаганне» ў Пінску, 1931 годзе — інструктар Галоўнай управы ТБШ у Вільні. У 1937 годзе стварыў на Дзятлаўшчыне нелегальную літаратурную арганізацыю «Маладая ускалось» (пазней «Баявая ускалось»). Друкаваў вершы ў часопісе «Калоссе», «Шлях моладзі», зборнік «Рунь веснаходу» (Вільня, 1928). У 1937 годзе рашэннем адміністрацыйнай улады быў адпраўлены ў ізаляцыйны лагер у Бярозе, дзе правёў 15 месяцаў. У 1939 годзе ў Вільні быў выдадзены яго зборнік вершаў пад назвай "Жураўліным шляхам". 

Пасля ўз’яднання Заходняй Беларусі з БССР з 1940 года супрацоўнік слонімскай раённай газеты «Вольная праца». У канцы 1940 года арыштаваны органамі НКУС.

Падчас 2-й сусветнай вайны знаходзіўся ў Слоніме, працаваў на мясцовым радыё, быў галоўным рэдактарам у газеце «Слонімскі кур’ер», працаваў у БНС, прымаў удзел у нацыянальным партызанскім руху (Беларуская Народная Партызанка), кіраўнік падпольнай арганізацыі «Беларуская народная грамада». Удзельнік 2-га Усебеларускага кангрэса ў Мінску (1944). З ліпеня 1944 года ў Германіі, дырэктар Беларускага інфармацыйнага бюро ў Берліне. У Берліне заснаваў палітычную групу «Двупагоня». Пасля вайны выдаваў сатырычны часопіс «Маланка» і «Мы з-за Буга» у Гамбургу.

У 1948 або 1949 годзе з Гамбурга пераехаў у Таронта (Канада), кіраўнік сектара Рады БНР, рэдактар газеты «Беларускі Эмігрант» (пасля «Беларускі Голас»), якую рэдагаваў да канца жыцця. Таксама выдаваў літаратурныя і сатырычныя газеты «Народны Шлях», «Сігналы», «Маланка». У 1950 годзе заснаваў Беларускую царкву ў Таронта, стварыў Беларускае нацыянальнае аб’яднанне. Быў ініцыятарам стварэння Канадскага этнічнага клуба журналістаў і пісьменнікаў «Баявая Ускалось»; ад снежня 1976 года быў яго першым старшынём. Быў прыхільнікам стварэння «трэцяй сілы» сярод беларускай эміграцыі.

Пахаваны на могілках Ёрк у Таронта.

Бібліяграфія
------------

* Жураўліным шляхам: Зборнік вершаў. — Вільня, 1939;
* Аб багах Крывіцкіх сказы: Зборнік вершаў. — 2-е выд. — Таронта, 1986;
* Рабінавы хмель. Выбраныя творы. — Мн.: Кнігазбор, 2009. — 212 с..

Зноскі
------

1. ↑  *Хмара С.* Кароткія даныя…
2. 1 2 3 4 5 6 7 8 9 10 11 12  *Маракоў Л. У.* Рэпрэсаваныя літаратары… Т.2.
3. 1 2 3 4 5 6 7 8 9 10 11 12 13 14 15 16  *Пяткевіч А. М.* Хмара Сяргей…
4. ↑  Шлях Моладзі, №16, 1937.
5. ↑  Шлях Моладзі, №13, 1939.
6. ↑  Хмара Сяргей // *Юрэвіч Л.* Літаратурны рух…
7. ↑  *Гардзіенка Н.* Могілкі як частка мемарыяльнай культуры беларускай эміграцыі. — academia.edu.
8. ↑  *АГ.* Выйшла кніга выбраных…

Літаратура
----------

* *АГ.* Выйшла кніга выбраных твораў Сяргея Хмары(недаступная спасылка) — nashaniva.by, 00:48, 06.05.2009
* *Ліс А.* Літаратура Заходняй Беларусі // Гісторыя беларускай літаратуры ХХ стагоддзя. — Мн. 1999. Т. 2;
* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 2 / Укладальнік Л. У. Маракоў. — Смаленск, 2003.;
* *Пяткевіч А. М.* Хмара Сяргей // Людзі культуры з Гродзеншчыны: даведнік. — Гродна, 2000. — С. 310—311;
* *Хмара С.* Кароткія даныя аб сабе // «Запісы» № 24, 1999;
* *Чыгрын С.* Больш ніколі ў жыцці яны не сустрэліся Архівавана 20 сакавіка 2016. // «Газета Слонімская» № 608, 28 студз. 2009;
* *Чэмер А.* Сяргей Хмара. — Вільнюс, 1998;
* Хмара Сяргей // *Юрэвіч Л.* Літаратурны рух на эміграцыі / Лявон Юрэвіч; Рэд. А. Гардзіенка. — Мн.: [Беларускі Гістарычны Агляд], 2002. — 242,[1] с.: іл. — (Бібліятэка часопіса «Беларускі Гістарычны Агляд». Серыя «Досьледы»; [Вып. 10]). — ISBN 978-5272-10-9.

|  |  |
| --- | --- |
| ⚙️   Нарматыўны кантроль | VIAF: 2938154260647024480009 |